Fra gammel tid har indbyggerne ernæret sig ved landbrug, småfiskeri og handel. Ud af den lokale smedeforretning voksede industrien Jydsk Knæ- og Pladerør, siden JKF, op med produktion af udsugning og ventilation. I godt 80 år fra 1920 var byen tillige hjemsted for det, der en overgang var områdets største rutebilvirksomhed med mere end 25 busser i rute: Østhimmerlands Rutebiler, senere Thygesen Busser, stiftet af Laurits Madsen og drevet gennem fire generationer af Knud, Uffe og Jørn Thygesen. Als var et af de sidste steder, hvor afholdsbevægelsen byggede nyt: Så sent som i 1970'erne opførtes en nybygget restauration i Als Havbakker med pragtfuld havudsigt til afløsning af et 90-årigt afholdshotel. Efter en snes års cafeteriadrift måtte man dog give op, og ejendommen er i dag privat. Omkring århundredeskiftet (1900) blev Als beskrevet således: Als (1252: Alnes) med Kirke, Præstegd., Skole, Forsamlingshus (opf. 1885), Sparekasse (opr. 29/4 1882; 31/3 1898 var Sparernes Tilgodehav. 212,226 Kr., Rentef. 4 pCt., Reservef. 11,989 Kr., Antal af Konti 557), Kro med Badehotel, Andelsmejeri (Ravnborg), Teglværk, Vandværk, Mølle og Telefonstation.